Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 787/13/2202	Galanta, 26.11.2013
EEČ : 2-17-414-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	ako otec maloletého K. L., narodeného XXXXX, Ch. L., narodenej XXXXX XXXXX a S. L., narodeného XXXXX, ktoré boli zverené do osobnej starostlivosti matke XXXXX, narodenej XXXXX, trvale bytom XXXXX, XXXXX, zanedbal svoju vyživovaciu povinnosť prispievať na ich výživu aj napriek skutočnosti, že ho Okresný súd XXXXX v konaní vedenom pod číslom 12P/318/2007-27, ktorý nadobudol právoplatnosť a vykonateľnosť dňa 17. 03. 2008 zaviazal k plateniu výživného na syna K. L. sumou 29,87 Eur (900,- Sk), a na dcéru Ch. L. sumou 26,56 Eur (800,- Sk), ďalej Okresnú súd XXXXX vo veci výživného na jeho syna S. L. rozhodol v konaní vedenom pod číslom XXXXX, ktoré nadobudlo právoplatnosť a vykonateľnosť dňa 21. 04. 2010 v ktorom otca zaviazal k plateniu výživného vo výške 50,- Eur mesačne vopred k rukám matky, vždy do 15. dňa toho ktorého mesiaca, svoju vyživovaciu povinnosť si však na adrese trvalého bydliska a všade tam kde sa zdržiaval v období od septembra 2012 až doposiaľ neplnil, pričom mu vznikol dlh na výživnom spolu vo výške 1.596,45 Eur,

lebo zanikla trestnosť činu

Odôvodnenie:
Poverený príslušník Obvodného oddelenia PZ XXXXX sp. zn. ORP-XXXXX zo dňa 22.10.2013 začal podľa § 199 ods. 1 Trestného poriadku trestné stíhanie a zároveň podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy podľa § 207 ods. 1 Trestného zákona, ktorého sa mal obvinený dopustiť na tom skutkovom základe, ako je uvedené vo výrokovej časti tohto uznesenia. Následne na pokyn dozorujúcej prokurátorky bola zmenená právna kvalifikácia na prečin zanedbania povinnej výživy podľa § 207 ods. 1, ods. 3 písm. b) Trestného zákona s poukazom na ustanovenie § 138 písmeno j) Trestného zákona a odstúpená na Okresné riaditeľstvo PZ XXXXX, odbor kriminálnej polície.

	Dôkazmi zadováženými v priebehu prípravného konania bolo preukázané spáchanie skutku, a to jednak priznaním sa samotného obvineného, výpoveďou matky maloletých detí XXXXX, ako aj listinnými dôkazmi.  

	Z podaného trestného oznámenia zo dňa 23.09.2013, ako aj z výsluchu oznamovateľky XXXXX v procesnom postavení svedka – poškodenej vyplýva, že obvinený si neplnil svoju vyživovaciu povinnosť na svoje maloleté deti K. L., S. L. a Ch. L. od mesiaca september 2012 až doposiaľ, hoci bol k plneniu svojej vyživovacej povinnosti zaviazaný rozsudkom Okresného súdu XXXXX č. k. 12P/318/2007 právoplatného dňa 17.03.2008 v spojitosti s rozsudkom Okresného súdu XXXXX č. k. XXXXX právoplatného dňa 21.04.2010  a to mesačne na K.L. sumou 29,87,- Eur na Ch. L. sumou 26,56,- Eur a na S. L. sumou 50-, Eur vždy do 15. dňa toho ktorého mesiaca vopred k rukám matky. Celková suma zaostalého výživného za uvedené obdobie je teda 1596,45,- Eur. 

Obvinený XXXXX vo svojej výpovedi zo dňa 13.11.2013 uviedol, že si je vedomý svojej vyživovacej povinnosti a vie, že má zaostalosť na výživnom voči svojim deťom. Zároveň obvinený pri svojom výsluchu uviedol, že svoj dlh na výživnom v plnom rozsahu uhradil a celú uvedenú sumu odovzdal poškodenej XXXXX dňa 10.11.2013 v mieste jej trvalého bydliska. 

Dňa 13.11.2013 bola vypočutá poškodená XXXXX, ktorá potvrdila, že obvinený svoju zaostalosť na výživnom vo výške 1596,45,- Eur dňa 10.11.2013 uhradil a v súčasnosti jej nedlží žiadnu čiastku.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
  
	Z uvedených skutočností teda vyplýva, že obvinený svojím konaním splnil podmienky uvedené v ustanovení § 86 ods. 1 písm. a) Trestného zákona o účinnej ľútosti pri trestnom čine zanedbania povinnej výživy podľa § 207 Trestného zákona.

	Z vyššie uvedených dôvodov som preto rozhodla tak, ako je to uvedené vo výrokovej často tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Hajnalka Lelkesová
prokurátorka